정조 19년 · 목
先是命畊按廉嶺南封書曰昨年之歉三南爲最宵旰憂勤千里方寸顧今春序將闌而麥登尙遠念民艱食之苦內枕奚安況於朝飭稍久之餘賑政難保其善就以爾爲嶺南暗行御史爾其秘蹤登程着意採訪如有不法無良者無憚大吏劃卽論啓沿路守令邊將察訪一體按廉以來除非印簿之見捉無或徑先封庫周行閭里之際事關風敎不得上達者亦爲探問無失奉使者之體栍邑錄在下方條件具載事目竝須知悉栍邑慈仁玄風熊川延日長鬐晉州咸安固城至是復命書啓以爲慈仁縣監朴孝成人固醇實治亦殫竭捧還則周察民情之便願抄飢則不遺窮戶之殘獨饋粥必親簸殼優給而偏任奸吏米四百三石零租二千七百九十石零太一百四十三石零初不捧留以已捧樣虛勘反作巡營換作租條米一百六十石事當以米分給待秋換作而不此之爲每石捧價三兩加出租一百二十三石旣無名色可據計出料販而私自發賣每石捧價二兩一錢合錢七百三十八兩三錢而以昨秋錢代捧例租每石四錢五分分給於結夫以充換作租四百石及加出租一百二十三石立本零錢五百二兩九錢五分則自歸於私橐而其外倉色輩偸弄之米又爲二百四十四石諸條所犯係是不法玄風縣監玄重祚本自儱侗治不綜明賑粥分饋時曉前則太淡朝後則稍獨淡濁相和溫冷不適已乖賙飢之法粥米每巡剩餘或爲四五斗少爲二三斗盡歸監色之偸食歉歲徵債朝飭申禁而用棍督徵謗讟頗興殘寺役紙官用有定而該色索賂困弊益甚熊川縣監金忠國邑小如斗治亦殫誠多抄飢口旣無漏落之怨精分還穀頗有乎均之譽而第其病於柔弱不能嚴束延日縣監成道明才未通方志切願治歉歲執災躬審一邑之坪窮春饋飢民有加抄之譽而一巡宰牛和肉設粥雖有一時之頌有違賙飢之體萊府下納任其該色之年利至有愆期之弊長鬐縣監趙惠鎭入旣慈詳政亦寬平能體朝令漁戶所捧盡爲除減悉心賙賑飢民之饋捐出薄廩而惟其設賑時自初至終白飯藿羹有乖賑法實爲要譽晉州前牧使李德鉉通鍊之手頌譽齊聲積年屢千包吏逋一時徵捧不擾不煩大邑半萬口賑民每等巡餽無瘠無飢祀典之躬將不憚寒暑奸猾之檢束濟以寬猛而邸吏之舊債逐歲竝利酒禁之贖錢多數督徵以此招謗咸安郡守沈厚之安詳做治尺度謹守飢口之終巡過倍民有求飽之譽賑穀之簸殼精分道播優給之頌而過於柔善稍欠嚴束倉還之精實多歸吏屬頗有謗言之人聞固城縣令鄭宅昌賑政雖曰勤殫抄口亦多漏落還穀縱値歉歲所捧太半空殼奸猾吏屬因緣爲奸偸弄精實闔境莫不受害有土實戶避而離鄕漏賑窮民轉而之他自前秋至今春流離者至爲數百之多式年成藉時移牒刷還而一不願從雖以倉庭還分觀之石疏穀麤至於一夫竝擔三包且以寺貢收捧言之隣徵族侵任其該色從中操縱荒年民情實爲矜惻如非別般警飭則難責穌弊之道以上柱邑聞慶縣監李永瑗糶䨀有平均之譽聽斷播公決之頌蓋其不撓之政吏民俱便咸昌縣監朴載淳倉還謹守民情周察池魚之蠲除漁人播譽戶木之減給峽氓騰頌賙賑旣勤飢口多賴尙州牧使兪漢敦年旣衰邁性欠振刷賙賑則數次親饋已欠誠勤還政則專委監色莫之詳察前牧使趙尙鎭之徵逋捧還極其精實而不出朞年實惠未究統還分給一從實民之不願該色受賂而存拔邑里產胎用爲太守之藥餌巷言至謂之夭札雖是細事亦係民怨星州牧使具膺莅任屬耳別無治否之可論前牧使成種仁賑政無闕訟牒不滯分給穀之量斛不實縱爲疵於初治延逢米之減升戶捧庶有補於終惠宜寧縣監具忠元年少初年奸猾是聽抄飢太簡旣多遺漏每巡減拔窮戶號泣倉奸莫察小民受害米四百二十石零太一百七十六石零未捧以已捧樣反作租一千二百石零各倉監色輩私自偸弄於分條中每石捧價二兩二錢每石以一兩立本牟一千五百石留庫中加分鎭海移轉牟一千石以壬子所捧極麤荒者出給而該邑之民不願受去則每石一兩一錢防給後換出精實穀一千石每石捧價二兩而盡歸私橐民怨朋興則敢生塞口之計統耗米作錢一百五十八石每石以一兩防納每面稱以蠲役錢各給二十兩巡倉饋賑時開庫還衙任其倉屬之恣意幻弄若取己物負載相續甚至於各面戶有司輩爲防渠輩之受還符同倉色隨民貧富每戶加錄或爲四五斗或爲一二斗或爲二三升畢賑後稱以酬勞略設杯盤拓饋各里抄飢監與面任輩縱妓索錢看作生色之資怨讟如沸唾笑無餘論其罪犯有難容貸泗川縣監李邦祚以至殘之邑値大無之歲抄飢無怨而極意周恤糶糴尤謹而務爲平均海戶之例捧魚產姑爲盡減而官廚則給價貿用遠近播譽鎭海縣監呂宅祖人固勤實初當字牧殫誠賙賑不惜己財巡倉捧還亦多民譽昌原府使李汝節行旣麤悖性又殘酷嚴刑猛棍威制一境言出於口無論曲直莫不奔走擧行還政則各穀精實石網堅緻分給之際少無欠縮實惠遍及於窮戶賑政則飢口無漏醬鹽優給饋粥之時躬自察色譽聲至騰於道路而第其傷害人命看作尋常或以猛棍或以濫刑或以賊刑或以瘦斃數年以來致命者至於三十一人之多死者之孤兒寡妻至今茹痛伸訴無路而其中黃河允三父子之一時竝命鄭宅鉉三人行之無辜被殺鄭俊之以兩家獨子杖下捐生尤其慘酷有不忍聞漕倉儲留米一千三百石出給於漕倉富民李翼同鄭太先李尙同兵船監官等處每石捧價十兩發賣而每石三兩出給民間因爲立本抄出各面富民差其當任而因事執頉罰定使令之役稱以廳禮每名準捧十五兩出給該廳稱以贖錢每名各徵三十兩自歸私用如是之類至爲六十餘人玄風郭哥良女威脅屬公因以作妾四處行客之來往者不計知否厚資路需使之交口延譽一二營裨之親近者納交深密籍援聲勢得其隨事庇護諸船罪犯若是狼籍而吏不敢言民莫敢議惟以道査方張擧望冤憤之少洩金海府使金處漢吏逋査徵銳意於還穀賑政無闕殫誠於濟飢而輕囚之滯獄動費旬望大同之督捧一何煩撓祀典申飭前後嚴明而發告壇閣門無銷鑰庭沒茂草位版書題極甚不敬身爲守宰不遵朝令極涉無嚴梁山郡守吳鼎源志切圖報誠能殫竭除役之惠及於驛郵束下之政或致懈弛彥陽縣監李邦幹質實可貴誠勤亦多爲政則別無可稱而願治則頗有可尙慶州府尹宋銓歉歲實惠莫過於賙賑而飢口多損瘠之歎雄府劇務每患於滯訟而聽斷欠剖決之明民訢之裂破投水有駭聽聞窮戶之願付賑籍替治面任昨夏羅王廟移建時自朝家特軫農時之役民雇軍之價以米會減而朴校任事動民赴役幾近數千名以金爲姓者名以扶助隨力捧錢數爲三百金甚至於殘僧之橫羅雖非自己之染指莫察奸猾之容手杯酌稍過妓樂太頻拓謗是宜開寧縣監金喆淳賑民之病不能歸家者給料邑底寒未能涉水者使人濟川躬審原野勸種修堤譽聲方蔚晉州前兵使白師誾政尙寬和譽傳德將誠殫還賑頌播兵民而褊裨之歸路載妓惜未察飭營隸之列邑誅求亦欠操束晉州營將李檍詳明可貴勤勵已著城門揭榜贓物必歸於本主村閭察盜校卒每戒於討食尙州營將成鎭殷老益勤勵事多振刷不以近鄕而牽私請囑難行或恐撓民而束校譏詗得方慶州營將金魯岳周通其才牢確之規節食捐俸賙餽百三十鎭屬詗盜束校齎送二緍錢糧資譽聞播遠加德僉使李海容捐財繕廨不役土卒留意戎器率多修補而商旅或滯於津禁衙奴討食於村間或有微謗赤梁僉使林春洽賙救飢戶不至顚連撫摩鎭卒勸其耕播晴川別將金之澤到鎭月餘留意賑資別無可論新門別將李永植鎭卒能馭賑事無闕禿用山城別將崔擎國賑飢頗勤疵譽無聞鳥嶺別將陸昌鎭職務別無攸爲治否不必苛論而頗有驕蹇之習殆多厭薄之意薺浦萬戶安處謙以殘薄之鎭當賙賑之政撫恤旣勤殫竭可尙安骨萬戶金仁國到防雖曰近瓜鎭況亦旣至殘而悉心補賑自備之數至於三十餘色之多惠遍土卒擧有惜去之思天城萬戶車亨遠每巡分賑旣不違式沿海瞭望亦能擧職晉州監牧官申大復賙賑牧卒別無毁譽而場馬多縮有名無實其來雖久不思釐正之道幽谷察訪李彙純實雖貴體貌專昧店舍之醉戲酒媪旣多貽笑每日之出獵池魚不無其弊召村察訪金基普還賑之存拔首吏干涉顏私是循屬驛之立馬請囑惟聽駑駘率多自如察訪朴向榮留意攻駒實心賑飢有譽無毀黃山察訪韓啓玉馬喂土之按薄査括意在穌弊驛奴婢之收貢不濫效著束下以上本道沿路守令兵使營將邊將察訪監牧官延豊縣監宋持敬承不治之餘若將舊刷而吏奸尙未査治民訢或有阻滯一番檢行貽弊不少多率浮費使徵該里窮春還民頗有謗言忠州牧使金履銈柔善太過剛核不足昨秋還穀之以錢代捧每石二兩而分給不過一兩今春賑政之抄出飢民當入不入而實惠未遍莫非奸猾不戢吏緣舞弄之致忠州營將李鉐荒年詗監叧加嚴戢村閭傳譽連源察訪李德昇馬政旣擧賑事最著郵卒有安堵之譽身貢無濫捧之弊以上忠淸道沿路守令營將察訪竹山府使柳仁喆治績別無顯疵孔路路卜年前申禁而不惟不導身自犯之龍仁前縣令徐理修治政尙猛或招校濫之謗還太不給民有畝陳之歎今已遞去不必細論廣州府尹徐美修倉盜能禁人稱剛明別還牢拒民蒙實惠而訟者之暮歸害生於定時聽理捕校之討索弊由於出使頻數楊州牧使韓光近才優剸理治尙恬約冰庫覆蓋特蠲戶斂檢行齎糧不擾村里民譽載路惟恐或失平丘察訪池日賓性勤故志切奉公郵殘而戒在貽弊疵譽無聞以上京畿沿路守令察訪○敎曰大臣以都下民食事稟處與諸堂必當留待慶尙道暗行御史及吏兵曹堂上備局有司堂上入侍繡啓稟處而未及登筵之大臣惠堂收議如已入來今旣登筵不必以草記爲之入侍稟處事傳于賓廳留待諸堂亦爲入侍○予敎御史柳畊曰嶺南民情如何畊曰昨年歉荒甚於壬子云而民情則不甚遑急亦未見塡壑之民矣臣於四月初一日過嶺遍爲巡視則麥田之刈靑者只是一處故仍問如此荒年何以能待麥熟則皆曰尙有蓄積而且賴朝家停減之惠云矣予曰雨暘則何如耶畊曰去月十八九日雨澤頗爲霑足臣於二十六日還度嶺而更審農形則幾皆移秧雖有高燥處未移者亦不過十分之一矣予曰昌原倅之毀譽甚多不均矣其傷害人命之事出於道路之傳聞乎果爲出道詳査乎畊曰臣欲出道而道査已出故不爲之矣渠旣刑杖過濫前年還穀以箇箇如珠者督捧故捧還則皆云其極善矣予敎承旨林濟遠曰卿在隣邑也知其治績乎濟遠曰臣則以爲善辦事之人矣而至於傷人太過則極爲非矣予敎畊曰道伯之廉聲比義州何如乎畊曰賑政則實心擧行而廉聲則不如義州時矣但壬子大水後永災田結狀拾準總而間多虛結小民以此稱怨而此亦非道臣之罪也予曰以其家之人特畀此道意蓋有在能不負此意乎若誠不如義州時則在渠便同他人之貧聲矣予敎總戎使徐龍輔曰總廳米都合幾何乎龍輔曰除北漢來通平倉新營合爲六千餘石而前頭還納欲自臣營捧之則勢必難矣予曰給與捧部官當爲之矣此月異於他月而都下市直太不成說城中之貧士窮民安知無羅州珍島之事乎都民給還自是法典而近來廢閣已久如欲常行則或恐有弊而如今之年善爲抄戶而行之則或可救其萬一矣抄戶則京兆堂上當專管爲之無論卿相以下另擇尊位與部官眼同擧行善抄善捧期有實效可也巡數則二巡或三巡俾免顑頷而若太多則反爲重擔矣斗數則二斗或三斗無妨耶行司直徐有隣曰抄戶然後斗數可定矣漢城判尹李在學曰大中小戶當爲分等乎有隣曰大中戶若竝抄之則有太濫之廬只抄小戶宜矣予曰大中戶亦或有可抄者屋子雖大而其中空空則何可以大中戶見漏乎區別抄入乃尊位部官之任也予又曰每度次對皆如今番則亦庶幾矣今番事雖一民必有賴其益者矣